|  |
| --- |
| ***Директни плащания*** |

**1. От 1 до 31 декември 2021 г. е срокът, в който кандидатите по схемите за обвързана подкрепа за плодове и зеленчуци, включително тези с частично или напълно пропаднали площи, подават документи за реализация на произведената от тях продукция за Кампания 2021.** За Схемата за обвързано подпомагане за картофи, лук и чесън срокът за подаване на документи за реализация е от 4 до 31 януари 2022 г.Кандидатите, чиито земеделски площи на територията на общините Калояново, Марица и Раковски бяха напълно или частично пропаднали и засегнати от извънредни обстоятелства в резултат на настъпило тежко природно бедствие (валежи от град, придружени със силни пориви на вятъра) на 28 август 2021 г., също следва да спазят изискването на чл. 32 от Наредба № 3 от 17.02.2015 г. за условията и реда за прилагане на схемите за директни плащания и да удостоверят добиви от заявените площи за заявената култура, като представят декларация и опис по образец, утвърден от изпълнителния директор на Държавен фонд "Земеделие" за произведената продукция през годината на кандидатстване, както и документи, които доказват нейната реализация. При напълно (100%) пропаднали площи, за земеделските стопани е налице обективна невъзможност да представят документи за реализация на продукция, затова към декларацията прилагат протокола, с който са констатирани засегнатите площи, като за тях е необходимо да се установи дали конкретният бенефициент, кандидат по схемите за директни плащания, има извършено плащане чрез държавна помощ, с цел избягване на неправомерно двойно финансиране за една и съща площ. В случай, че засегнатите площи не са напълно (100%) пропаднали, то земеделските стопани биха могли да се възползват единствено от възможността за подпомагане по схемите за директни плащания. При частично пропаднали площи, освен констативния протокол за пропадналите площи, земеделските стопани следва да представят и документи, които доказват реализацията на продукцията най-малко за частта от заявената площ, която не е установена като пропаднала. В случаите при които от издадения протокол става ясно, че констатираната като пропадналата площ е била заета с култура, различна от заявената по схемите за обвързана подкрепа за плодове и /или зеленчуци схема, за да получи подпомагане по заявената схемата, земеделският стопанин следва да представи документи за реализацията на пълния обем, изискуем за конкретната заявена култура от съответната площ, тъй като в случая заявената култура не е била засегната от форсмажорното обстоятелство и не следва да се третира като обект на такова. При спазване от страна на земеделския стопанин на необходимите мерки и действия при възникване на непреодолима сила и извънредни обстоятелства, за което същият е уведомил компетентния орган в законоустановения срок и е приложил необходимите документи от оторизираните институции, съгласно приложимото европейското и националното законодателство, той запазва правото си на помощ по отношение на отговарящите на условията за допустимост площи по време на настъпването на непреодолимата сила или извънредните обстоятелства.

**2. Европейската комисия прие на 26 ноември 2021 г. регламент, който позволява на държавите членки да възстановят 686 милиона евро на европейските фермери.** През бюджетната 2021 година в ЕС бяха приспаднати 879,8 милиона евро от директните плащания на земеделските стопани в рамките на Общата селскостопанска политика (ОСП), за да се финансира резервът за кризи в селското стопанство и да се гарантира, че общият таван на Европейския фонд за гарантиране на земеделието (ЕФГЗ) не е надхвърлян. Последното се дължи на факта, че трябваше да се установят тавани за директни плащания, преди да бъде сключено споразумението за бюджета на ЕС за 2021-27 г. Кризисният резерв от 487,6 милиона евро не беше използван през 2021 г. и голяма част от сумите, приспаднати от директните плащания тази година, ще бъдат възстановени на земеделските стопани в държавите членки. Регламентът ще се прилага от 1 декември 2021 и за Българияпосочената сума за възстановяване е 17 260 226 евро. Концепцията за селскостопанския резерв за кризи и неговия механизъм за възстановяване бяха договорени в реформата на ОСП от 2013 г.. Той беше приложен за първи път през бюджетната 2014 година. Приспадането се прилага само за подпомагане на доходи над 2000 евро и все още не се прилага за Хърватия за бюджетната 2021 година. Това се дължи на процеса на постепенно въвеждане на нивата на подкрепа след присъединяването към ЕС. За Хърватия, след като се присъедини към Съюза през 2013 г., подпомагането на доходите по ОСП все още не е напълно въведено.

|  |  |
| --- | --- |
| ***Пазарна подкрепа*** |  |

**3. Европейската комисия подготви изменение на регламентите относно прилагането на схемата за плодове, зеленчуци и мляко в учебните заведения.** Проектите на регламенти за изменение на регламент за изпълнение (ЕС) 2017/39 и на делегиран регламент (ЕС) 2017/40 бяха публикувани в портала на Европейската комисия „Кажете вашето мнение“ от 23 октомври до 20 ноември 2021 г. с цел обратна връзка със заинтересованите страни. В края на месец ноември Европейската комисия поиска мнението на държавите членки по отношение на проекта за изменение на регламент 2017/39 чрез гласуване с писмена процедура и текстът получи единодушна подкрепа. Промените в делегиран регламент 2017/40 също са обсъждани с ДЧ в рамките на експертна работна група. Очаква се приемането и на двата регламента в средата на декември т.г., а публикуването им в Официален вестник и влизането им в сила през февруари 2022 г. – след края на предвидената двумесечна процедура за съгласуване с Европейския парламент и Съвета, или през април, ако периодът бъде удължен поради възражения от страна на съзаконодателите. **Промените в Регламент 2017/39** се отнасят до разпоредби относно опциите за опростени разходи и изясняване на разпоредбите относно проверките на място на базата на опита, придобит от одитите на ЕК. Досегашният текст предвиждаше, че сумите в заявленията за помощ трябва да са подкрепени с документални доказателства за цените на доставените продукти или услуги, заедно с разписка или доказателство за плащане или неин еквивалент. Цената на продукта или услугата не е уместна, когато се използват опростени опции за разходи, поради което в новия текст се определят различни изисквания към системите, основани на разходи, и опростените опции за разходи. По отношение на условията за изплащане на помощта от необходимите документални доказателства се премахва това за плащане за доставените или разпространявани продукти и услуги, доставени при съпътстващите образователни мерки, мониторинг и оценка и рекламни дейности. В случай на подадена заявка за помощ във връзка с доставка на продукти и съпътстващи образователни мерки, административните проверки се допълват и от проверки на място. Текстът на регламента определя неизчерпателен списък на дейностите, които трябва да включват тези проверки, като за по-голяма яснота те се отнасят както за проверки на място, свързани с доставката на продукти, така и за тези, отнасящи се до провеждането на съпътстващи образователни мерки и мерки за публичност. **Делегиран регламент 2017/40** се изменя по отношение на съпътстващите образователни мерки по училищната схема и подбора и одобрението на кандидатите за помощ. В новия текст е включен неизчерпателен списък с дейности, които могат да се извършват като част от съпътстващите мерки, като например:  посещения на ферми, мрежа от овощни градини, организации на производители, звена за преработка на млечни продукти, фермерски пазари, складово сортиране и опаковане на плодове и зеленчуци, земеделски музеи и други подобни дейности; изграждане и поддържане на училищни градини и овощни градини; класове по приготвяне на храна, готвене и дегустация, работилници, лаборатории и други подобни дейности; уроци, семинари, конференции, семинари и други подобни дейности; учебни материали, състезания, игри, образователни викторини, тематични дни или седмици и други подобни дейности. За да бъде ефективна училищната схема, държавите членки следва да гарантират, че съпътстващите мерки достигат до всички деца, участващи в схемата. В интерес на правната сигурност е включен и текст, че при избора на кандидати за помощ държавите членки гарантират спазването на приложимото законодателство, включително правилата за обществените поръчки. Регламент 2017/40 определя и условията за одобрение на кандидатите за помощ, както и писмените ангажименти, които те трябва да поемат. Новият текст предвижда, че писменият ангажимент на кандидатите за помощ да водят отчетност на имената и адресите на учебните заведения или образователните органи при получаване на техните продукти и запис на количествата на специфичните продукти, продадени или доставени, когато кандидатът не е учебно заведение, вече ще прилага за всички заявители. Възможността компетентните органи да посочат допълнителни писмени ангажименти на кандидатите за помощ, също вече ще се отнася за всички кандидати за помощ. По отношение на съпътстващи мерки са предвидени към възможните теми и такива, свързани с последиците за общественото здраве и националните здравни съвети и хранителни препоръки за съответната възрастова група. За да се осигури на държавите членки достатъчно време за адаптиране на процедурите е предвидено изменените условия за одобрение на кандидатите за помощ да се прилагат от учебната 2022/2023 година.

|  |  |
| --- | --- |
| ***Визия за ОСП след 2020 г.*** |  |

**4. Пубикувани са регламентите от пакета за реформа на ОСП 2023-2027.** На 6 декември 2021 година, в Официален вестник на ЕС, бяха публикувани Регламент (ЕС) 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013; Регламент (ЕС) 2021/2116 на Европейския парламент и на Съвета относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013, както и Регламент (ЕС) 2021/2117 на Европейския парламент и на Съвета за изменение на регламенти (ЕС) № 1308/2013 за установяване на обща организация на пазарите на селскостопански продукти, (ЕС) № 1151/2012 относно схемите за качество на селскостопанските продукти и храни, (ЕС) № 251/2014 за определяне, описание, представяне, етикетиране и правна закрила на географските указания на ароматизирани лозаро-винарски продукти и (ЕС) № 228/2013 за определяне на специфични мерки за селското стопанство в най-отдалечените региони на Съюза.

**5. Според група екологично ориентирани НПО в ЕС, които са анализирали обявените досега идеи за еко-схеми, много от стратегическите планове на държавите членки са проектирани да осигурят обичайния бизнес и нищо повече.** По-малко от месец преди крайния срок 31 декември за представяне на стратегическите планове по ОСП анализаторите изразяват мнение, че предложените интервенции допринасят малко или никак за изпълнението на целите на ЕС за климата, околната среда и биоразнообразието**.** В доклад от 49 страници „Ще си струват ли еко-схемите по ОСП?“ BirdLife Europe, Европейското Бюрото по околна среда (EEB) и Службата за европейска политика на WWF посочват, че така предложените от държавите членки еко-схеми не отговарят особено на очакванията. След като са разгледали проекто- схемите на 21 държави, анализаторите от трите НПО са установили, че само 19% от еко-схемите има вероятност да изпълнят заявените екологични цели, 40% се нуждаят от значителни подобрения, за да бъдат ефективни, а 41% са напълно неприемливи. Джабиер Руис, старши политически директор „Земеделие и храни“ в WWF заяви на виртуален брифинг за пресата на 30 ноември, че рамката за изпълнение е слаба и има пълно прекъсване на връзката между Зелената сделка и ОСП. Селия Нисенс, служител по политиката в областта на земеделието на Европейското бюро по околна среда посочи, че емисиите на парникови газове от селското стопанство са в застой повече от десетилетие. „Те сега са около 15% от общите емисии в ЕС”, каза тя и подчерта, че би било невъзможно да се ограничи повишаването на температурата с до 1,5°C „без да се прави нещо в селското стопанство“.

|  |  |
| --- | --- |
| ***Още от ЕС и света*** |  |

**6**. **Дванадесетата министерска конференция (МС12) на Световната търговска организация (СТО) беше отложена** **за неопределен бъдещ момент.** Това се наложи поради актуалната ситуация, свързана с пандемията от COVID-19, ограниченията за пътуване и изискванията за карантина, които биха попречили на много министри и висши делегати да стигнат до Женева. Срещата трябваше да се проведе в периода 30 ноември-3 декември 2021 г., като това е вторият път, когато пандемията наложи отлагане на събитието на високо ниво. Ръководителят на СТО- Нгози Оконджо-Иуела заяви, че приоритет е здравето и безопасността на всички участници- министри, делегати и гражданско общество, но това не означава, че преговорите трябва да спрат. Председателят на преговорите за селското стопанство към СТО, посланик Глория Абрахам Пералта (Коста Рика) разпространи ревизиран текст за преговорите, в който подчертава различията в работната програма за достъп до пазара и вътрешната подкрепа (липса на измерителни цели и срокове за намаляване на субсидиите). Председателят насърчава членовете да работят за значително намаляване на изкривяващата търговията вътрешна подкрепа. ЕС подчерта, че субсидиите, попадащи в зелена кутия, трябва да бъдат изключени от работната програма и да не се третират като изкривяващи пазара.

**7. Постигнато е споразумение за събиране на регионални данни за земеделието.** На 29 ноември Съветът и Парламентът постигнаха съгласие да актуализират начина, по който регионалните статистически данни за селското стопанство се докладват в ЕС. Това представлява част от усилията за модернизиране на европейската система за селскостопанска статистика, за да бъде приведена в съответствие с промените в сектора, включително реформираната обща селскостопанска политика. С новия регламент се изменя съществуващото законодателство относно икономическите сметки за селското стопанство, като се формализира изискването държавите членки да докладват на Комисията регионални данни за селското стопанство. Правилата ще влязат в сила най-рано от 2023 г. и ще допринесат за по-добро докладване в рамките на новата обща селскостопанска политика (ОСП). През ноември 2015 г. Евростат публикува своята стратегия за селскостопанска статистика до 2020 г. и след това. В стратегията се отправя призив за актуализиране на системата за селскостопанска статистика на ЕС, така че тя да бъде приведена в съответствие с промените в селскостопанската политика и да отразява развитието на селскостопанския сектор в резултат на фактори като глобализацията и изменението на климата. „Споразумение бележи важна стъпка напред в усилията ни за модернизиране на европейската система за селскостопанска статистика, като по този начин се подобрява количеството и качеството на наличните данни за изготвянето на политики, за целите на администрацията и научните изследвания. Твърдо вярваме, че тези регионални данни ще допринесат и за по-целенасочено и ефективно прилагане на ОСП“, каза Симона Вревц, председател на Специалния комитет по селско стопанство.След одобрението от Специалния комитет по селско стопанство на Съвета, регламентът ще бъде официално приет от Европейския парламент и от Съвета след правната и езикова редакция на текста.